钦定古今图书集成/历象汇编/庶征典/第122卷 > 春秋四传 > 《僖公十四年》
## 钦定古今图书集成/历象汇编/庶征典/第122卷 > 春秋四传 > 《僖公十四年》

《春秋》：“秋八月辛卯，沙鹿崩。”

《公羊传》：“沙鹿者何？河上之邑也。此邑也，其言崩何？”

〈注〉据梁山言崩。

袭邑也。

〈注〉《袭》者，嘿陷入于地中。言“崩”者，以在河上也。河崩有高下，如山有地矣，故得言“崩”也。

沙鹿崩，何以书？记异也。外异不书，此何以书？为天下
记异也。

〈注〉土地者，民之主，霸者之象也。河者，阴之精，“为下所袭”者，此象天下异。齐桓将卒，宋襄承其业，为楚所败之应。而不系国者，起下异。

《榖梁传》：“林属于山为沙鹿”，山名也。无崩道而崩，故志
之也。其日，重其变也。

《胡传》：卜偃曰：“期年必有大咎，国几亡。《诗》称‘百川沸腾，
山冢崒崩’，言西周之将亡也。书沙鹿崩于前，书获晋
侯于后，虽不指其事应，而事应具存。此《春秋》畏物之
反常为异，使人恐惧修省之意也，其垂戒明哉。”

《公羊传》“梁山者何？河上之山也。梁山崩，何以书？记异
也。何异尔？大也。何大尔？梁山崩，壅河三日不㳅。”〈音流〉

〈注〉故不日以起之。不书“壅河”者，举崩大为重。

外异不书，此何以书？为天下记异也。

〈注〉山者阳精，德泽所由生，君之象。河者四渎，所以通道中国，与正道同。《记》“山崩壅河”者，此象诸侯失势，王道绝，大夫擅恣，为海内害。自是之后，六十年之中，弑君者十四，亡国三十二，故溴梁之盟，遍刺天下之大夫。

《榖梁传》“不日，何也？”

〈注〉据《僖十四年》“秋八月辛卯，沙鹿崩”，书日。

高者，有崩道也。有崩道，则何以书也？曰：梁山崩，壅遏
河，三日不流。晋君召伯尊而问焉，伯尊来，遇辇者，辇
者不辟，使车右下而鞭之。辇者曰：“所以鞭我者，其取
道远矣。”

〈注〉所用“鞭我之间”，行道则可远。

伯尊下车而问焉，曰：“子有闻乎？”对曰：“梁山崩，壅遏河，
三日不流。”伯尊曰：“君为此召我也，为之奈何？”辇者曰：
“天有山，天崩之；天有河，天壅之。虽召伯尊，如之何？”伯
尊由忠问焉。

〈注〉“用忠诚之心”问之。

辇者曰：“君亲素缟，帅群臣而哭之。既而祠焉。斯流矣。”

〈注〉“素衣缟冠”，凶服也。所以凶服者，山川，国之镇也。山崩川塞，示哀穷。

伯尊至，君问之曰：“梁山崩，壅遏河，三日不流，为之奈
何？”伯尊曰：“君亲素缟，帅群臣而哭之，既而祠焉，斯流
矣。”孔子闻之曰：“伯尊其无绩乎？”攘，善也。

《胡传》：“梁山，韩国也。《诗》曰：‘奕奕梁山，韩侯受命’。”而谓之
韩奕者，言奕然高大，为韩国之镇也。后为晋所灭，而
大夫韩氏以为邑焉。书而不系国者，为天下记异，是
以不言晋也。《左氏》载绛人之语，于礼文备矣，而未记
其实也。夫绛服、乘缦、彻乐、出次、祝币、史辞六者，礼之
文也。古之遭变异而外为此文者，必有恐惧修省之
心主于内，若成汤以“六事检身”，高宗“克正厥事”，宣王
“侧身修行”，欲销去之是也，未闻有戒心而修德也。故
自是而后，六十年间，弑君十有四，亡国三十二，其应
亦憯矣。《春秋》不明著事应，而事应具存，其可忽诸？